Vinkel (tähtkuju)
Vinkel (ladina Norma, lühend Nor) on väike lõunataeva tähtkuju. Vinkli suurus on 165 ruutkraadi ja see on pindalalt 88 tähtkuju seas 74. kohal. Tähtkuju heledaim täht on γ2 Normae (4,01 m). γ1 ja γ2 näivad kaksiktähena, kuid ei ole tegelikult omavahel seotud, vaid asuvad Maalt vaadates lähestikku. Esimene asub 1437 valgusaasta kaugusel ja teine 128 valgusaasta kaugusel. Tähtkujus paikneb Suur Tõmbaja. Tähtkuju autor on prantsuse astronoom Nicolas-Louis de Lacaille.